Sepänpihan kerhotalo

Sepänpihan kerhotalo on eläkeläisjärjestöjen kerhotalo Joensuun keskustassa Sepänkadulla. Perinteinen kulttuuritalo tunnetaan myös nimillä Rupla ja Sepänkadun kerhotalo. Rakennus valmistui vuonna 1951.

Rakennus oli alun perin kansandemokraattisen liikkeen järjestötalo. Siitä juontuu nimi Rupla. Talossa oli järjestötoimintaa, tansseja, teatteri- ja elokuvaesityksiä. Joensuun kaupunki osti talon vuonna 1972. Talo peruskorjattiin vuonna 2008, jolloin rapatun talon sitruunankeltainen väri palautettiin alkuperäiseksi vaaleankeltaiseksi.

Eläkeläisjärjestöt järjestävät talossa päivittäin erilaista toimintaa: liikuntaa, joogaa, maalausta ja kuorolauluja. Sunnuntai-iltaisin talolla on tanssit. Talo kuuluu samaan pihapiiriin kaupungin omistaman Sepänpihan vanhusten palvelukeskuksen kanssa.

Lähteet

Joensuun rakennukset ja rakennelmat
Suomen Kansan Demokraattinen Liitto